สั่งออมสินอุ้มบินไทย7พันล้าน
“ปลัดคลัง” สั่งออมสินปล่อยกู้เสริมสภาพคล่องการบินไทย 7,000 ล้านบาท ไม่ต้องรอหนังสือยืนยัน
1 ธ.ค. 2557

“ปลัดคลัง” สั่งออมสินปล่อยกู้เสริมสภาพคล่องการบินไทย 7,000 ล้านบาท ไม่ต้องรอหนังสือยืนยัน
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า ธนาคารออมสินจะปล่อยกู้ให้กับบริษัท การบินไทย ตามวงเงินที่ขอมาคือ 7,000 ล้านบาท โดยไม่จำเป็นต้องให้กระทรวงการคลังออกหนังสือยืนยันให้ปล่อยกู้กับบริษัท การบินไทย ก็ได้ เพราะกระทรวงเห็นว่าทั้งผู้กู้และผู้ให้กู้เป็นรัฐวิสาหกิจด้วยกัน
อย่างไรก็ตาม ได้ให้ทางบริษัท การบินไทยทำหนังสือยืนยันเป็นทางการว่า จะชำระคืนเงินกู้ให้กับธนาคารออมสินภายใน 1 ปี หรือหากสามารถกู้ยืมเงินเสริมสภาพคล่องมาจากแหล่งอื่นให้นำเงินใช้เงินกู้ให้กับธนาคารออมสิน เพื่อให้ธนาคารออมสินสบายใจ
“กระทรวงการคลังเห็นว่า หากออกหนังสือยืนยันให้ธนาคารออมสินปล่อยกู้บริษัท การบินไทย อีกหน่อยก็ต้องออกให้กับรัฐวิสาหกิจทุกแห่งที่จะไปกู้เงินจากสถาบันการเงิน ซึ่งทำให้เกิดความยุ่งยากและเห็นว่าไม่มีความจำเป็น ยิ่งเป็นการกู้จากธนาคารออมสินที่เป็นรัฐวิสาหกิจด้วยกันก็ไม่จำเป็น”นายรังสรรค์ กล่าว
ด้าน นายอารีพงศ์ ภู่ชอุ่ม ปลัดกระทรวงพลังงาน ในฐานะประธานกรรมการบริษัท การบินไทย กล่าวว่า บริษัทได้ขอเงินวงเงินกู้จากธนาคารออมสิน เพื่อนำมาเป็นสภาพคล่องเท่านั้น บริษัทไม่ได้มีปัญหาการเงินแต่อย่างไร
สำหรับผลการดำเนินงานของธนาคารออมสินพบว่า ในปีนี้ได้ปล่อยสินเชื่อเพิ่มขึ้น 1.29 แสนล้านบาท สูงกว่าเป้าที่ตั้งไว้ 7.5 หมื่นล้านบาท โดยเป็นการปล่อยตามนโยบายเพื่อกระตุ้นเศรษฐกิจ โดยเฉพาะสินเชื่อแก่กลุ่มเศรษฐกิจฐานราก กลุ่มลูกค้ารายย่อย เพื่อธุรกิจเอสเอ็มอีตลอดจนแก่หน่วยงานภาครัฐและรัฐวิสาหกิจ สินเชื่อบุคคลรายย่อย สินเชื่อเคหะ โดยที่ธนาคารยังดำรงสัดส่วนสินเชื่อรายย่อย 97% สินเชื่อรายใหญ่อยู่ที่ 7%
ขณะที่ยอดเงินฝากรวมมี 1.91 ล้านล้านบาท เพิ่มขึ้นจากช่วงเดียวกันของปีก่อน 1.68 แสนล้านบาท โดยปริมาณเงินฝากยังคงมีแนวโน้มเพิ่มสูงขึ้นจนถึงช่วง 2 เดือนสุดท้ายของปีนี้
“ในช่วงไตรมาส 3 จนถึง 4 มีปริมาณความต้องการสินเชื่อของลูกค้าอย่างต่อเนื่อง ซึ่งรวมถึงสินเชื่อตามนโยบายของรัฐบาล เช่น โครงการรับจำนำข้าว ขณะที่สินเชื่อปกติของธนาคารก็ยังคงนำเสนอผลิตภัณฑ์ เงื่อนไข ที่น่าสนใจและตรงกับความต้องการของลูกค้า ส่วนสินเชื่อเพื่อแก้ไขปัญหาหนี้นอกระบบจะเริ่มให้บริการในเดือน ธ.ค. 2557 เป็นต้นไป รวมถึงสนับสนุนธุรกิจรายย่อย ด้วยสินเชื่อ ผู้ประกอบการวิสาหกิจขนาดกลางและขนาดย่อม เพื่อเป็นส่วนหนึ่งในการขับเคลื่อนเศรษฐกิจประเทศ รวมถึงพื้นที่เขตเศรษฐกิจพิเศษตามนโยบายรัฐบาล”นายอารีพงศ์กล่าว